03/12/2018 | Administración LocalMunicipal
San Sadurniño
Anuncio de aprobación definitiva de modificación da Ordenanza fiscal n.º I-1, reguladora do imposto sobre bens inmobles

ANUNCIO DE APROBACIÓN DEFINITIVA DE MODIFICACIÓN DA ORDENANZA FISCAL N.º I-1, REGULADORA DO IMPOSTO SOBRE BENS INMOBLES O Pleno do Concello, en sesión de data 5 de outubro de 2018, adoptou o acordo de aprobar provisionalmente a modificación a modificación dos artigos 9, 10, 12 e das Disposicións finas e adicionais da Ordenanza fiscal número I-1 reguladora do Imposto sobre Bens Inmobles. Transcorrido o prazo de exposición ao público sen que se presentaran reclamacións, queda elevado a definitivo o acordo de aprobación da modificación da Ordenanza de conformidade co recollido no artigo 17.3 do Real Decreto lexislativo 2/2004, do 5 de marzo, polo que se aproba o Texto refundido da Lei reguladora das facendas locais. En cumprimento do recollido no artigo 17.4 do citado Real Decreto faise público o texto íntegro da Ordenanza aos efectos da súa entrada en vigor: ORDENANZA FISCAL N.º I-1, REGULADORA DO IMPOSTO SOBRE BENS INMOBLES Artigo 1.º.–Feito impoñible.1. Está constituído pola titularidade dos seguintes dereitos sobre os bens inmobles rústicos, urbanos e sobre os inmobles de características especiais: a) Dunha concesión administrativa sobre os propios inmobles ou sobre os servizos públicos aos que estean afectos. b) Dun dereito real de superficie. c) Dun dereito real de usufruto. d) Do dereito de propiedade.2. A realización do feito impoñible que corresponda de entre os definidos no apartado anterior pola orde establecida no mesmo, determinará a non suxeición do inmoble urbano ou rústico ás restantes modalidades no mesmo previstas. Nos inmobles de características especiais aplicarase esta mesma prelación, salvo cando os dereitos de concesión que poidan recaer sobre o inmoble non esgoten a súa extensión superficial, suposto no que tamén se realizará o feito impoñible polo dereito de propiedade sobre a parte do inmoble non afectada por unha concesión.3. Teñen consideración de Bens Inmobles de Características Especiais os comprendidos nos seguintes grupos: a) Os destinados á produción de enerxía eléctrica e gas e o refino de petróleo e as centrais nucleares. b) As presas, saltos de auga e embalses, incluído o seu leito ou vaso, excepto as destinadas exclusivamente ao rego. c) As autoestradas, estradas e túneles de peaxe. d) Os aeroportos e portos comerciais. E todo isto coas especificacións contidas no artigo 23 do Regulamento de desenvolvemento do Catastro Inmobiliario aprobado polo RD 417/2006, do 7 de abril, na súa redacción dada pola sentenza do Tribunal Supremo de 30 de maio de 2007.4. Terán a consideración de bens inmobles rústicos e bens inmobles urbanos os definidos como tales nas normas reguladoras do Catastro Inmobiliario. Artigo 2.º.–Suxeitos pasivos.1. Son suxeitos pasivos, a título de contribuíntes, as persoas naturais e xurídicas, e as entidades ás que se refire o artigo 35.4 da Lei 58/2003, do 17 de decembro, Xeral Tributaria, que ostenten a titularidade do dereito que, en cada caso, sexa constitutivo do feito impoñible deste imposto.2. No caso de bens inmobles de características especiais, cando a condición de contribuínte recaia nun ou varios concesionarios, cada un deles o será pola súa cota, que se determinará en razón á parte do valor catastral que corresponda á superficie concedida e á construción ou parte do inmoble directamente vinculada a cada concesión. Para esa mesma clase de inmobles de características especiais, cando a persoa propietaria teña a condición de contribuínte en razón da superficie non afectada polas concesións, actuará como substituta da mesma o ente ou organismo público ao que se refire o parágrafo 2.º do n.º 1 do art.63 do Texto Refundido de Facendas Locais, do 5 de marzo de 2004, na súa redacción dada pola Lei 16/2007, o cal non poderá repercutir no contribuínte o importe da débeda tributaria satisfeita. O disposto no apartado anterior será de aplicación, sen prexuízo da facultade do suxeito pasivo de repercutir a carga tributaria soportada conforme ás normas de dereito común.3. As administracións públicas e os entes ou organismos considerados suxeitos pasivos, repercutirán a parte da cota líquida do imposto que corresponda, en quen, non tendo a condición de suxeitos pasivos, fagan uso mediante contraprestación dos seus bens demaniais ou patrimoniais, os cales estarán obrigados a soportar a repercusión, que se determinará en razón á parte do valor catastral que corresponda á superficie utilizada e á construción directamente vinculada a cada arrendatario ou cesionario do dereito de uso. Artigo 3.º.–Responsables.1. Responden solidariamente das obrigacións tributarias todas as persoas que sexan causantes dunha infracción tributaria ou que colaboren en cometela.2. Os coparticipantes ou cotitulares das entidades xurídicas ou económicas ás que se refire o artigo 35.4 da Lei 58/2003, xeral tributaria, responderán solidariamente en proporción ás súas respectivas participacións das obrigas tributarias destas entidades.3. No suposto de sociedades ou entidades disoltas e liquidadas, as súas obrigas tributarias pendentes transmitiranse ás persoas socias ou partícipes no capital, que responderán delas solidariamente e ata o límite do valor da cota de liquidación que se lles adxudicara.4. A responsabilidade esixirase en todo caso nos termos e de acordo co procedemento previsto na Lei xeral tributaria. Artigo 4.º.–Exencións.1. Estarán exentos os inmobles enumerados no artigo 62.1 do RD Lexislativo 2/2004 Reguladora das Facendas Locais.2. Estarán exentos, previa solicitude, os inmobles do artigo 62.2 do RD Lexislativo 2/2004 Reguladora das Facendas Locais.3. Estarán exentos os inmobles rústicos e urbanos cuxa cota líquida sexa igual ou inferior a 1,00 euros.4. Con carácter xeral, a concesión de exencións terá efecto a partir do exercicio seguinte á data da solicitude e non pode ter carácter retroactivo. Artigo 5.º.–Afección real na transmisión. De acordo co artigo 64 do Texto refundido da Lei de facendas locais, do 5 de marzo de 2004, nos supostos de cambio, por calquera causa, na titularidade dos dereitos que constitúen o feito impoñible deste imposto, os bens inmobles obxecto dos ditos dereitos quedarán afectos ao pago da totalidade da cota tributaria, en réxime de responsabilidade subsidiaria, nos termos previstos na Lei xeral tributaria. A estes efectos, os notarios solicitarán información e advertirán expresamente ás persoas comparecentes nos documentos que autoricen sobre as débedas pendentes polo IBI asociadas ao inmoble que se transmite, sobre o prazo dentro do cal están obrigadas as persoas interesadas a presentar a declaración polo imposto, cando tal obriga subsista por non ter achegado a referencia catastral do inmoble, conforme ao apartado 2 do artigo 43 do Texto refundido da Lei do Catastro Inmobiliario e outras normas tributarias, sobre a afección dos bens ao pagamento da cota tributaria e, asemade, sobre as responsabilidades en que incorran pola falta de presentación de declaracións, ou non efectualas en prazo ou a presentación de declaracións falsas, incompletas ou inexactas, conforme ao previsto no artigo 70 do Texto refundido da Lei do Catastro Inmobiliario e outras normas tributarias. Artigo 6.º.–Base impoñible.1. A base impoñible deste imposto estará constituída polo valor catastral dos bens inmobles, que se determinará, notificará e será susceptible de impugnación conforme ás normas reguladoras do Catastro Inmobiliario.2. Os valores catastrais poderán ser obxecto de revisión, modificación ou actualización nos casos e forma que a lei prevexa. Artigo 7.º.–Reducións.1. Á base impoñible dos bens inmobles de natureza rústica e urbana seranlle de aplicación as reducións establecidas no RD Lexislativo 2/2004 do Texto refundido de facendas locais.2. A base impoñible dos bens inmobles de características especiais non terá redución de forma xeral, agás o disposto no art.67.2 do TRLHL na súa redacción dada por Lei 16/2007. Artigo 8.º.–Base liquidable.1. A base liquidable será o resultado de practicar na base impoñible as reducións que legalmente se establezan.2. A base liquidable notificarase conxuntamente coa base impoñible nos procedementos de valoración colectiva. A dita notificación incluirá a motivación da redución aplicada mediante a indicación do valor base do inmoble, así como da redución, no seu caso, e da base liquidable do primeiro ano de vixencia do valor catastral. Artigo 9.º.–Tipo de gravame e cota.1. A cota íntegra do IBI será o resultado de aplicar na base liquidable os seguintes tipos de gravame: I. Para os bens inmobles de natureza urbana: 0,605%. II. Para os bens inmobles de natureza rústica: 0,60%. III. Para todos os grupos de bens inmobles de características especiais: 1,3%. 2. A cota líquida obterase minorando a cota íntegra no importe das bonificacións previstas nesta Ordenanza. Artigo 10.º.–Bonificacións.1. En virtude do artigo 73.1 do RDL 2/2004, do 5 de marzo, no suposto de novas construcións, pódese conceder unha bonificación do 50% na cota íntegra do imposto, previa solicitude das persoas interesadas, e antes do inicio das obras, ás empresas urbanizadoras, construtoras e promotoras, tanto se se trata de obra nova como de rehabilitación equiparable a esta. O prazo para beneficiarse da bonificación comprende o tempo de urbanización ou de construción e un ano máis a partir de finalización das obras. O citado prazo non pode ser superior a tres anos a partir do inicio das obras de urbanización e construción. Para gozar da citada bonificación, as persoas interesadas deberán de cumprir os seguintes requisitos: a) Acreditar a data de inicio das obras de urbanización ou construción que se trate, o cal farase mediante certificación do Técnico-Director competente das mesmas, visado polo correspondente colexio profesional. b) Acreditar que a empresa se dedica á actividade de urbanización, construción e promoción inmobiliaria, o cal farase mediante a presentación dos Estatutos da Sociedade. c) Acreditar que o inmoble obxecto da bonificación non forma parte do inmobilizado, o cal farase mediante certificación do Administrador da Sociedade, ou fotocopia do último balance presentado ante a A. E. A. T., a efectos do Imposto sobre Sociedades.2. Segundo o disposto no artigo 73.2 do RDL 2/2004, do 5 de marzo, as vivendas de protección oficial gozarán dunha bonificación do 50% durante o prazo de 3 anos, contados dende o outorgamento da cualificación definitiva, e previa petición da persoa interesada, debendo xustificar a titularidade mediante escritura pública, inscrita no Rexistro da Propiedade. Dita bonificación concederase a petición do interesado.3. Segundo o disposto no artigo 73.3 do RDL 2/2004, do 5 de marzo, gozarán dunha bonificación do 95% da cota os bens de natureza rústica das cooperativas agrícolas e de explotación comunitaria da terra, de acordo coa Lei 20/1990, do 19 de decembro, sobre Réxime fiscal das cooperativas.4. Segundo o disposto no artigo 74.1 do RDL 2/2004, do 5 de marzo, establécese unha bonificación do 50% sobre a cota íntegra do imposto aos bens inmobles urbanos situados, total ou parcialmente, na zona de protección cualificada como Rede Natura 2000 pola Xunta de Galiza no entorno do Monte Forgoselo, por tratarse dunha zona do concello coa existencia de asentamentos de poboación singularizados pola súa vinculación e preeminencia de actividades primarias de carácter agrícola e gandeiro e por dispor dun nivel de servizos de competencia municipal, infraestruturas e equipamentos colectivos inferior á do resto do territorio municipal, incluído os seguintes núcleos: – Na parroquia de Narahío: Vilarbó, Riolimpo, Os Paraños, O Furado, Chao do Pío e Racamonde. – Na parroquia de Igrexafeita: Os Carboados, Tiraz, Carrío, Vilarvello, Sopenedo, Solposto, Os Gaiteiros, A Camposa, A Fraga, A Ermida, Os Miguelares, O Cando, O Castro e Sotullo. Esta bonificación concederase de oficio polo propio Concello, levando a cabo as tarefas administrativas e de xestión necesarias de cara á entidade pública que teña delegadas as competencias de recadación e inspección deste imposto.5. Gozarán dunha bonificación do 95 por cento da cota íntegra do imposto, aqueles inmobles nos que estean situadas unicamente construcións nas que se desenvolvan total e exclusivamente actividades agrarias, gandeiras e forestais pertencentes ao sector primario, que sexan declaradas de especial interese ou utilidade municipal por concorrer circunstancias sociais, culturais, histórico-artísticas ou de fomento do emprego, que xustifiquen tal declaración. No suposto que nun mesmo inmoble existan, ademais das construcións indicadas no parágrafo anterior, outras construcións destinadas a un uso distinto das actividades agrarias, gandeiras ou forestais, aplicaráselle unha bonificación do 50 por cento da cota íntegra do imposto. Se nese mesmo inmoble se desenvolve unha actividade económica distinta á agraria ou gandeira non se poderá conceder bonificación algunha. Para poder aplicar esta bonificación á construción cuxa existencia motiva a súa solicitude, deberá estar dada de alta debidamente en Catastro e ter asinado un valor catastral económico. A bonificación terá carácter rogado e xerará efectos a partir do período impositivo seguinte ao da presentación da solicitude. Para poder gozar desta bonificación os interesados deberán presentar a seguinte documentación: – Declaración responsable do titular da actividade, que pode coincidir ou non co suxeito pasivo, de que está desenvolvendo a actividade agraria, gandeira ou forestal, así como Certificado de Facenda no que conste a súa situación censual. – Declaración de que no inmoble para o que se solicita a bonificación non se está a desenvolver unha actividade económica distinta á agraria, gandeira ou forestal. Dita declaración deberá vir asinada polo suxeito pasivo. – Credencial da titularidade catastral do inmoble. – Certificado de que o suxeito pasivo non ten débedas coa Facenda estatal, autonómica e local, nin coa Seguridade Social. – Xustificante de recoñecemento da explotación ou licenza da actividade correspondente. Unha vez informada a solicitude pola Secretaría-Intervención, formularase proposta ao Pleno da Corporación aos efectos de determinar se concorren as circunstancias para a declaración de especial interese ou utilidade municipal, decidindo tal asunto por maioría simple. O Concello realizará de oficio todas as actuacións precisas para a comprobación dos extremos expostos ao respecto desta bonificación. Os obrigados tributarios deberán comunicar no Concello calquera modificación relevante das condicións ou requisitos esixibles para a aplicación do beneficio fiscal. O órgano competente poderá declarar, previa audiencia do obrigado tributario por un prazo de 10 días, contados a partir da notificación da apertura de dito prazo, se procede ou non a continuación da aplicación do beneficio fiscal. De igual xeito se procederá cando a Administración coñeza por calquera medio a modificación das condicións ou os requisitos para a aplicación do beneficio fiscal. Esta obriga de comunicación da modificación das circunstancias que favorecen as anteriores bonificacións será extensible ao resto das mesmas. Artigo 11.º.–Período impositivo e acreditación do imposto.1. O período impositivo é o ano natural.2. O imposto acredítase o primeiro día do período impositivo.3. As variacións de orde físico, económico ou xurídico, incluíndo as modificacións de titularidade, teñen efectividade a partir do ano seguinte a aquel no que se producen.4. Cando o Concello coñeza a conclusión das obras que orixinen unha modificación de valor catastral, respecto ao que figura no seu Padrón, liquidará o IBI na data na que o Catastro lle comunique o novo valor catastral.5. A liquidación do imposto comprenderá a cota correspondente aos exercicios meritados e non prescritos, entendendo por estes os comprendidos entre o seguinte a aquel en que se van a finalizar as obras que orixinaron a modificación de valor e o presente exercicio.6. No seu caso, deduciranse da liquidación correspondente a este exercicio e aos anteriores, a cota satisfeita por IBI a razón doutra configuración do inmoble, diferente da que tivo na realidade. Artigo 12.º.–Réxime de declaración e ingreso. No referente ao réxime de declaración e ingreso, esta ordenanza remite ás disposicións sobre a materia recollidas nos seguintes textos legais, ou os correspondentes que actualicen a estes: – Real Decreto Lei 2/2004 de 5 de marzo, polo que se aproba o Texto Refundido da Lei Reguladora das Facendas Locais. – Lei 58/2003, Xeral Tributaria. – Real Decreto Lei 1/2004, do 5 de marzo, polo que se aproba o Texto Refundido da Lei do Catastro Inmobiliario. Artigo 13.º.–Xestión por delegación.1. O Concello poderá delegar a xestión deste imposto na administración convida.2. Para o procedemento de xestión e recadación non establecido nesta ordenanza deberá aplicarse o establecido pola lexislación vixente. DISPOSICIÓNS ADICIONAIS Disposición adicional primeira Para o non previsto nesta Ordenanza fiscal estarase ao disposto no RDL 2/2004, do 5 de marzo, polo que se aproba o Texto Refundido da Lei Reguladora das Facendas Locais. Disposición adicional segunda As modificacións producidas pola Lei de Orzamentos Xerais do Estado ou calquera outra norma de rango legal que afecte a calquera elemento do presente imposto será de aplicación dentro do ámbito desta Ordenanza. DISPOSICIÓN FINAL A modificación da presente Ordenanza fiscal entrará en vigor ao día seguinte da súa publicación definitiva no Boletín Oficial da Provincia, e comezará a aplicarse a partir do 1 de xaneiro de 2019, permanecendo en vigor ata a súa modificación ou derrogación expresa. San Sadurniño, 28 de novembro de 2018. O alcalde Secundino García Casal